**ΠΑΡΑΡΤΗΜΑ Β - ΠΕΡΙΛΗΨΗ**

Η συνέντευξη πραγματοποιήθηκε στις 30 Οκτωβρίου 2021 στο Πανεπιστήμιο Αιγαίου ανάμεσα στην Πέλλη Κ., εργαζόμενη μη κυβερνητικής οργάνωσης που ενεργοποιείται στη στήριξη ασυνόδευτων ανήλικων προσφύγων στη Λέσβο, και τους ερευνητές της Ομάδας Προφορικής Ιστορίας Λέσβου. Η αφηγήτρια περιγράφει τα καθημερινά της καθήκοντα σε διαφορετικούς ξενώνες ανηλίκων και επισημαίνει ότι υπάρχει μια διαφοροποίηση σε αυτές ανάλογα με το προφίλ των εργαζόμενων και τις ανάγκες των παιδιών. Μέσα από την αφήγηση της αναδεικνύονται οι συνεχείς μετασχηματισμοί στους τρόπους ανταπόκρισης των οργανώσεων στο πεδίο στήριξης προσφύγων, τα λειτουργικά προβλήματα αλλά και οι προσπάθειες των εργαζόμενων να επικοινωνήσουν με τα παιδιά και να αποκτήσουν γνώσεις σε ένα αντικείμενο στο οποίο δεν είχαν προηγούμενη εμπειρία. Σύμφωνα με την αφηγήτρια, με το πέρασμα του χρόνου, οι περικοπές στη χρηματοδότηση έχουν οδηγήσει σε σειρά προβλημάτων, όπως είναι η μείωση επιμορφωτικών σεμιναρίων. Μια επιπλέον δυσκολία που εντοπίζει βρίσκεται στον ίδιο το χώρο και τα κτίρια. Όπως αναφέρει, πρόκειται για μικρά κτίρια που δεν ανταποκρίνονται ούτε στις ανάγκες των παιδιών αλλά ούτε και σε αυτές του επιστημονικού προσωπικού και των εργαζόμενων. Η αφηγήτρια καλείται να μιλήσει και για τον τρόπο σύνδεσης ανάμεσα σε εργαζόμενους και παιδιά. Σύμφωνα με την ίδια, τα παιδιά είναι η ’αρχή’ καθώς αυτά διαμορφώνουν και τον τρόπο εργασίας και το περιβάλλον, ενώ περιγράφει αυτό που βιώνουν ως μια μορφή ‘συγκατοίκησης’. Μιλά για το χαρακτήρα των παιδιών, τις πολιτισμικές και κοινωνικές διαφορές αλλά και για τα προσωπικά της κίνητρα που την κάνουν να παραμένει στη συγκεκριμένη θέση εργασίας παρά τις δυσκολίες. Συγκεκριμένα, μιλά για την ανάγκη της να κάνει τα παιδιά να ‘νιώθουν καλά’ και να μη βλέπουν το χώρο σαν ένα ‘μπουντρούμι’, ενώ αναφέρεται και σε περιστατικά που φανερώνουν πτυχές της κρίσιμης ψυχολογικής κατάστασης των ασυνόδευτων παιδιών, τις νομικές και διοικητικές δυσκολίες που αντιμετωπίζουν και το αβέβαιο μέλλον μετά την ενηλικίωση. Χαρακτηρίζει τις πρωτες της μέρες στη δουλειά ως τις ‘καλύτερες μέρες’ της επαγγελματικής ζωής της αλλά μιλά και για τις επιπτώσεις του κυλιόμενου ωραρίου στην προσωπική ζωή των εργαζομένων, τις ιδιαιτερότητες των συμβάσεων, την αβεβαιότητα και την ανασφάλεια. Κάνει λόγο και για τα κριτήρια πρόσληψης, το ρόλο των γνωριμιών, την εξειδίκευση ή μη των υπαλλήλων αλλά και για το πώς αυτά έχουν σε ένα βαθμό αλλάξει από την αρχή του προσφυγικού μέχρι το 2021.